Мултиметър
Мултиметърът, наричан още мултимер или мултицет (професионален жаргон, от немското Multizet), е многофункционален измервателен уред, който има възможността да измерва различни електрични величини. В най-простия случай той съчетава функциите на волтметър и амперметър (за постоянен и променлив ток) и омметър (разпространено е названието амперволтомметър или авометър). Показанието е цифрово или аналогово (стойностите се отчитат чрез скала и стрелка). Захранването обикновено е с батерии, но има модели, които се захранват от мрежата или чрез слънчеви батерии.

С развитието на техниката възможностите на мултиметъра стават все по-многобройни, размерите му – все по-малки, а точността му – по-голяма. Съвременните мултиметри могат да измерват например и честота, капацитет, температура, параметри на транзистори, магнитни величини и др. Вграждат се различни полезни функции като автоматична смяна на обхватите, калибриране, памет за минали измервания, самоизключване.

Цифрови мултиметри 
При цифровите мултиметри сигналът на входа се преобразува от аналогово-цифров преобразувател и измерената стойност се показва като цифрова величина. Измервателните обхвати по правило се простират от 200 mV до 1000 V и от 20 µA до 20 A. Цифровите мултиметри при измерване на напрежение имат много високо входно съпротивление – от порядъка на 1 до 20 MΩ, като стандартната стойност е 10 MΩ (не зависи от обхвата на измерването, за разлика от аналоговите. Относителната грешка при измерванията зависи от обхвата, като най-често е по-малка от 1%. При постояннотоковите обхвати грешката при добрите уреди по правило е под 0,2%. Входният капацитет е 100 pF, падът на напрежение при измерване на ток е не повече от 0,2 V. Захранването на портативните мултиметри обикновено става от батерия с напрежение 9 V. Потребяваният ток не превишава 2 mA при измерване на постоянни напрежения и токове, и 7 mA при измерване на съпротивления и променливи напрежения и токове. Мултиметърът обикновено е работоспособен при разряд на батерията до напрежение 7,5 V.

Аналогови мултиметри 
От 1990 г. насам чисто аналоговите мултиметри (със стрелкови уред) играят все по-малка роля в измервателната практика. Това се дължи преди всичко на по-ниската цена на цифровите мултиметри, както и на доста други техни предимства пред аналоговите. Като предимство би могло да се отбележи, че стрелковите уреди работят без захранване при измерване на ток и напрежение, т.е. не съществува ситуация „паднала батерия“.

Особености и недостатъци 
 Недостатъчно високо входно съпротивление в режим на волтметър.
 Техническите характеристики на аналоговия мултиметър основно се определят от чувствителността на магнито-електрическия измервателен механизъм (микроамперметъра), а висока чувствителност се постига трудно. Така, даже при използване на микроамперметър с ток на пълното отклонение 50 μА, входното съпротивление на мултиметъра в режим на волтметър възлиза само на 20 kΩ/V, т.е. 20 kΩ на обхват 1 V, 200 kΩ на обхват 10 V и т.н. Това води до големи грешки при измервания във високоомни вериги, например на изводите на транзистори и интегрални схеми. Този недостатък донякъде е преодолян при високоточните мултиметри, например от марката Unigor. Тези произведени в Австрия уреди имат стрелкова система с ток на пълното отклонение 40 μА (Unigor 3s) и даже 10 μА (Unigor 4s). Тези уреди вече са с висока антикварна стойност .
 Нелинейна скала в режим на измерване на съпротивления, освен това е необходимо и калибриране непосредствено преди измерването (точността на измерване на съпротивленията зависи от напрежението на вътрешния захранващ източник).
 Аналоговите мултиметри, за разлика от цифровите, нямат автоматично определяне на полярността на напрежението.

Външни препратки

Вижте също 
 Омметър
 Ватметър

Източници 

Електроизмервателни инструменти
Електротехника